钦定古今图书集成/明伦汇编/氏族典/第062卷 > 《廖用贤尚友录》 > 《储氏宗谱序》明·任大冶
## 钦定古今图书集成/明伦汇编/氏族典/第062卷 > 《廖用贤尚友录》 > 《储氏宗谱序》明·任大冶

族之有谱也何昉乎？或曰：“司马子长作《史记》，有《帝王
世纪》《列国诸侯王世家》，作谱者取衷焉。”或曰，祀鲧而
郊喾，三代以前，盖已与宗法并者也。夫先王之法不
存者多矣，即宗法亦已不传，而族谱至今岿然独存，
岂非从先者之饩羊欤？顾族谱在古与宗法并行，其
和亲睦族之意甚美，而世之视谱不必甚重。在今宗
法不行，惟《谱》孤行，而世之奉之也綦盛亦綦重，而意
已浸薄，何也？阀阅世胄之家自多，其丹书铁券，耻与
齐民伍，则取其祖功宗德为旗常所不载者，辑之家
乘，以为闾里宠荣。荜门圭窦之夫，亦感愤不获边幅
齿遇，则援引若有若无之事曰：“吾某侯王派，某圣贤
之云与礽也，某名公，吾几世祖，某邑某官，吾所与同
宗，而共为某名公之苗裔也。家抱一蛇珠，户护一拱
璧，什袭珍藏，九宾弗享。”非张其所有馀，即护其所不
足止耳。和亲睦族之意，固已蔑如，奚怪其綦盛綦重
而意亦浸薄也。若从先好古之士，不为远引，不为旁
附，惟取先世之次代，与其生平行事，及夫爵里、名位、
迁徙、卒葬之详，纂摹载之，俾后之按谱者得指曰“某
某，吾某宗之所自出，某与某又同出于某祖”，愀然动
其水木本源之思，油然触其天亲一本之爱，无致本
支百世。后有强陵众暴黠笼与以势位，而蔑其微且
贱者，庶得和亲睦族之意，而不诡于先王之法。吾邑
治北储氏，为邑望族，其人多雅秀，而文所为《谱》，不为
远引旁附，而惟编次其先世名氏行事之可据者，以
示传信。庶几所称“质不俚、赡不秽、详有体”者，而和亲
睦族之意已寓于中。非真好古，其孰能修之。然储氏
之先有讳尹字思弼者，丹阳人，以元祐戊辰进士刺
台州，遂家宁海。五世孙国秀登宋端平进士。所著有
《立心》《思忠》《悦理》《达智》《谨信》诸铭。夫能有所以立其心
者，而又忠以主之，理以明之，智以圆之，信以敦之，则
圣贤可几，而和亲睦族又其馀事矣。语云“则不远。”储
氏之子姓，必有能则之者，何烦予诏焉。